બ્રિટિશ શાસનના કારણે હોંગ કોંગમાં ભવ્ય ઈમારતો બની અને આજે દુનિયામાં સૌથી વધારે ગગનચુંબી ઈમારતો એટલે કે સ્કાયસ્ક્રેપર્સ હોંગ કોંગમાં છે. વિક્ટોરિયા હાર્બર હોંગ કોંગનું સૌથી લોકપ્રિય આકર્ષણ છે પણ અહીંની તોતિંગ ઈમારતોનો પણ ભારે દબદબો છે. હોંગ કોંગનો કુલ વિસ્તાર માત્ર ૧૧૦૪ ચોરસ કિલોમીટર છે અને તેની વસતી ૭૫ લાખ છે પણ વિશ્ર્વનાં સૌથી સમૃદ્ધ શહેરોમાં તે એક છે. હોંગ કોંગમાં માથાદીઠ આવક ૪૮ હજાર પ્રતિ ડૉલર છે. મતલબ કે દરેક વ્યક્તિ મહિને ત્રણ લાખ રૂપિયા સરેરાશ કમાય છે. હોંગ કોંગ સમૃદ્ધ છે છતાં ત્યાં જીવન શાંત છે અને પ્રદૂષણમુક્ત છે કેમ કે ૯૦ ટકા લોકો પબ્લિક ટ્રાન્સપોર્ટેશનનો ઉપયોગ કરે છે. ધનિકો જ કાર વાપરે છે, બાકી સામાન્ય લોકો તો ટ્રેનમાં જ મુસાફરી કરે છે.